Budyšin (UM/SN). Nowowuhotowana trajna wustajeńca „Budyšin I a II w nacionalsocializmje – 1933 do 1945“ budźe po wšěm zdaću hakle w aprylu abo w meji 2018 wotewrjena. Tole wuchadźa z wotmołwy sakskeje statneje ministerki za wědomosć a wuměłstwo Evy-Marie Stange (SPD) na naprašowanje zapósłanče krajneho sejma Claudije Maicher (Zeleni). Přehladka wo času nacionalsocializma ma hižo wobstejacej dźělej wustajeńcy wo sowjetskim specialnym lěhwje (1945 do 1956) a wo stasijastwje (1956 do 1989) wudospołnić. Spočatnje planowany termin wotewrjenja dyrbjachu hižo wo lěto na 27. januar 2018 přestorčić. Datum by so derje hodźał, wšako tón dźeń po wšej Němskej wopory nacionalsocializma wopominaja. Zo tónle termin dodźeržeć njemóža a zo žadyn nowy konkretny datum postajeny njeje, ma Claudia Maicher za njemóžne. „Byrnjež wšitke wuměnjenja spjelnjene byli, Załožba sakskich wopomnišćow hišće žane předstawy wo wotewrjenju nima. Pedagogiski přewodny material jako wažny element přehladki ma so samo hakle po wotewrjenju zdźěłać.
Budyšin (SN). Před wulkej chłostanskej komoru krajneho sudnistwa je so dźensa w Budyšinje zahajiło jednanje přećiwo 28lětnej žonje z Waldhufena pola Niskeje a přećiwo 32lětnemu zhotowjerjej gratow z Wósporka. Statne rěčnistwo jimaj mjez druhim wumjetuje, zo staj w času wot 26. meje do 7. awgusta 2017 w sydom padach crystal z Pólskeje do Němskeje dowožowałoj, zo byštaj drogu tu z dobytkom předałoj. Kaž z informacijow sudnistwa wuchadźa, bě 28lětna terminy a městnosće přepodaća z pólskimi wikowarjemi wothłosowała a dojednała. Po tym je ze swojim wosobowym awtom hromadźe z wobskorženym tworu přez mjezu do Němskeje wozyła. Wobaj staj crystal na to rozdźělnym woteběrarjam we Wósporku a wokolinje předawałoj a při tym něhdźe 25 000 eurow dobytka „nadźěłałoj“.
Žona njeje předchłostana. 32lětny muž ma porno tomu w zwjazkowym centralnym registrje pjeć zapiskow, jedyn z nich tohorunja drogoweho delikta dla. Wobaj staj w přepytowanskej jatbje. Dźensnišemu prěnjemu terminej slědujetej 31. januara a 5. februara dalšej.
Minjeny kónc tydźenja je so sto šulerjow srjedźnych a wyšich šulow a gymnazijow Sakskeje, tež z Budyšina, w Schönnewitzu pola Mišna schadźowało. Tam woni rozsudźichu, komu chcedźa lětsa we wobłuku akcije „genialnje socialnje“ z pjenjezami pomhać.
Budyšin (SN/mwe). Štyrnaty króć wotměje so lětsa w Sakskej, tež w Budyskim wokrjesu, akcija „genialnje socialnje“. Mjez wobdźělnikami budu znowa holcy a hólcy wot 7. lětnika z Kulowskeje šule, Wojerowskeho ewangelskeho gymnazija Johanneum, Kamjenskich šulow kaž tež z Budyskeho Serbskeho gymnazija.
Hižo nětko přihotuja so kubłanišća na akciski dźeń, kotryž přewjedu 21. junija w zawodach a mjeńšch fimach, w institucijach a chorownjach runje tak kaž pola ludźi doma. „Je přeco zaso wobdźiwanjahódne, kelko młodych ludźi so na tym wobdźěla, swój čas wopruje a aktiwnje sobu skutkuje, zo bychu druhim pomhali. Wšako dźe wo to, žiwjenske a kubłanske wuměnjenja w globalnym juhu, ale tež njeposrědnje před domjacymi durjemi, pozitiwnje změnić“, wuzběhnje Jana Sehmisch, programowa wjednica akcije „genialnje socialnje“.
Wjacore nowosće maja spočatk lěta w Kamjenskej chorowni maltezow. Nimo přemjenowanja stacijow wotewru w februaru nowu staciju za pacientow, kotřiž jenož krótki čas w hojerni přebywaja. Zdobom poskića dušepastyr domu młodym maćerjam a nanam w kapałce žohnowanski paćer.
Kamjenc (SN/mwe). W Kamjenskej chorowni swj. Jana přeproša dušepastyr Vincenc Böhmer swójby, staršich z dźěćimi, pjatk, 26. januara, w 16 hodź. do kapałki domu na žohnowanski paćer. Tež tym, kotřiž sej dźěćo přeja, je dušepastyr rady poboku a chce so z nimi na samsnym městnje chorownje srjedu, 7. februara, we 18 hodź. modlić. „Dźěći su často króna lubosćinskeho poćaha, ale puć k tomu móže jara wobćežny być“, so Böhmer w nowinskim wozjewjenju chorownje maltezow wupraja. Dale chcedźa staršich, kotrymž je so hakle njedawno dźěćo narodźiło, do paćerja zapřijeć a jich rady do kapałki witaja. Wězo móža so serbscy wěriwi a dalši zajimcy tež w swojej maćeršćinje modlić. Wšako je serbskosć w chorowni zadomjena.
Mjeńšinowe wurisanje
Leeuwarden. Wubědźowanje „Liet International“ wotměje so 23. meje w nižozemskim Leeuwardenje. Zajimcy móža so hišće hač do spočatka měrca přizjewić a přinoški zapodać, zdźěla zarjadowar. Za friziske wurisanje hudźbnikow narodnych mjeńšin su jenož nowe pěsnje dowolene, žane tradicionalne. Lěta 2003 zastupowaše skupina Awful Noise Serbow a zdoby sej z „Jarobinku“ 9. městno, 2004 docpě István Kobjela 8. městno.
Premiju za třělene dźiwje swinje
Podstupim. Hońtwjerjo w Braniborskej dóstawaja za kóžde třělene dźiwje swinjo premiju 50 eurow. Kaž tamniše agrarne ministerstwo zdźěla, pak płaća premiju hakle, hdyž su ličbu 71 400 zatřělenych swini překročili. To je wunošk sezony 2015/2016. Jako přičinu postupowanja mjenuja spěšnje rozpřestrěwacu so afrisku swinjacu mrětwu.
Dyrbja znowa pokutu płaćić
Šoferow kontrolowali
Družkecy. Hač wodźerjo awtow při wobchadnym znamjenju „STOP“ tež woprawdźe zastanu, je policija minjeny kónc tydźenja dwójce w Družkecach w gmejnje Dobruša-Huska kontrolowała. Tam stawaja so časćišo wobchadne njezboža, při kotrychž stej loni dwě wosobje žiwjenje přisadźiłoj. Jědnaće šoferow njeje znamješko tónraz wobkedźbowało.
szl_Latn szl_Latn pol_Latn szl_Latn slk_Latn szl_Latn pol_Latn ces_Latn pol_Latn slv_Latn slv_Latn hrv_Latn szl_Latn pol_Latn szl_Latn